Aukinn innflutningur á kjöti til landsins Framleiðsla á innlendu kjöti jókst að meðaltali um 2,2% á á tólf mánaða tímabili frá nóvemberbyrjun 2012 til októberloka 2013 samkvæmt tölum Landssamtaka sláturleyfishafa . Hafði framleiðsla aukist í öllum búgreinum miðað við sama tímabil í fyrra nema í nautakjöti og svínakjöti . Frá þessu er greint í nýjasta tölublaði Bændablaðsins . Athygli vekur að innflutningur á kjöti hefur hinsvegar aukist verulega á milli ára . Þannig jókst sá innflutningur úr 874,8 tonnum á fyrstu níu mánuðum ársins 2012 í tæp 1.234 tonn á sama tímabili 2013 eða um rúm 41% . Þá hefur útflutningur á ýmsum búfjárafurðum einnig aukist töluvert eða um 14% á tólf mánaða tímabili . Mest aukning hefur orðið á innflutningi á svínakjöti fyrstu níu mánuði þessa árs , eða úr 217,5 tonnum í 445,5 tonn . Veruleg aukning hefur líka verið í innflutningi á alifuglakjöti , eða úr 451 tonni í rúm 624 tonn . Hinsvegar hefur orðið örlítill samdráttur í innflutningi á nautakjöti , en lítilsháttar aukning hefur orðið í öðrum kjötvörum að undanskildi kindakjöti . Þrátt fyrir mikinn innflutning hefur innanlandsframleiðslan á alifuglakjöti einnig aukist á tólf mánaða tímabili . Nam hún tæpum 8.020 tonnum og er aukningin um 2,7% . Framleiðslan í október var rúm 766 tonn .